三月三十日微雨偶成詩二十四韻書懷獻留守開府太尉兼呈真率諸公
作者：司馬光
朝代：宋

paragraphs: 春盡少歡意，昏昏睡思添。
正憂花意索，更用雨聲兼。
乍語鶯喉澀，慵飛柳絮黏。
落英紅沒砌，茂草碧侵簾。
寶相錦鋪架，酴醿雪擁簷。
沼萍浮鈿靨，林筍露犀尖。
坐惜光風駛，行愁畏日炎。
追隨任塵甑，歌笑望霜髯。
落筆詩情放，飛觥酒令嚴。
金丹呼勝彩，玉燭擢新籖。
傲岸冠巾側，淋浪襟袖霑。
饑仍留瘦馬，歸必待清蟾。
筋力雖無幾，娛遊亦未厭。
脫身離簿領，適性得閭閻。
多病非辭貴，無才豈飬恬。
清塗誠愧忝，微祿已傷廉。
日費須三爵，年支仰數縑。
糇糧粗能足，蓍蔡不煩占。
河洛今爲盛，圖書昔所潛。
家家花啓戶，處處酒飄帘。
温飽資兼愛，安平倚具瞻。
愚夫猶樂育，下客愈撝謙。
落拓形骸逸，優遊歳月淹。
餘生信多幸，狂醉亦無嫌。